Şeful statului, Igor Dodon a primit o nouă lecţie despre denumirea limbii oficiale. De această dată s-a întâmplat chiar în biroul unde a venit să voteze preşedintele. Dodon a fost pus într-o situaţie incomodă de o funcţionară a secţiei.

Tânăra l-a corectat pe șeful statului atunci când acesta a cerut un buletin în limba moldovenească și i-a spus lui Dodon că poate alege un buletin doar în română sau rusă:



"- Vă dau în limba română sau rusă? - Moldovenească. - Nu, avem doar în limba română. - De care aveţi".

Funcţionarul electoral a declarat că se aştepta la o replică din partea lui Dodon:



"Nu ştiu dacă dumnealui s-a contrazis, dar a cedat. Eu aşteptam o replică de la dumnealui, eram pregătită să răspund. Asta a fost şocul meu că dumnealui a acceptat buletinul 'de care aveţi', asta însemnând limba română, fără ca să vină cu o replică, ceea ce nu este specific domnului".



Un alt incident a avut loc în această dimineaţă într-o secţie de votare din sectorul Botanica al Capitalei.

Potrivit şefului biroului, o femeie, în vârstă de 63 de ani, a rupt buletinul de vot, deoarece nu a înţeles întrebarea supusă referendumului:

"Doamna a venit, s-a adresat membrului biroului electoral. a primit buletinul de vot şi l-a rupt pe loc. N-a reuşit să intre în cabină şi l-a rupt chiar în faţa membrilor. Buletinul în română a fost. Am chemat poliţistul.Şi a luat măsuri poliţistul mai departe".

Un gest similar a fost făcut şi de un alegător venit la o secție din sectorul Ciocana. În amblele cazuri, la faţa locului a fost solicitată intervenţia poliţiştilor.

Potrivit rapoartelor observatorilor, la mai multe secţii de votare din Capitală, urnele de vot nu au fost sigilate conform regulamentului. Iar pe listele electorale din cadrul unei secţii de votare din sectorul Buiucani au fost identificate două persoane decedate. Au fost depistate şi mai multe cazuri de fotografiere a buletinelor de vot. Iar în apropierea unor secţii au fost documentate câteva cazuri de distribuţie a informaţiilor cu caracter electoral.